Den hjemvendte søn, Mads Hoxer, fik sig en hjertelig velkomst af både sine tidligere holdkammerater og ikke mindst fanklubben ’Bette Balkan’, da hans navn blev råbt i en udsolgt arena. 21-årige Mads Hoxer, der i sommer skiftede fra Mors-Thy til Aalborg Håndbold, har da også spillet en glimrende sæson indtil videre. I sine nu 18 kampe har han scoret 82 mål, og senest mod THW Kiel i Champions League scorede han fem mål. Selvom den næsten to meter høje højre back ikke startede kampen på sin gamle hjemmebane, scorede han alligevel fire mål. -	Det er altid sjovt at skulle spille sådan nogle kampe her, og det er to hold, der går 100 procent efter at vinde, og jeg håber og tror på, at det er os, der ender med to point, sagde Mads Hoxer før kampen. Se interview med Mads Hoxer før kampen: Kæmper for to forskellige ting Aalborg Håndbold tromler videre i den danske herre håndbold liga, hvor de endnu ikke har tabt en kamp. Modsat er det for Mors-Thy, som, ligesom mange politikere har gjort den seneste måned, kæmper for at få et af mandaterne – dog ikke til Folketinget, men til slutspillet. Der var dog ikke meget at stille op mod sølvvinderne fra sidste sæson, som vandt kampen med 26-31. - Vi er selvfølgelig glade for, at vi kan kontrollere kampen igennem. Vi var ikke helt tilfreds med vores præstation i anden halvleg, vi slipper speederen, og der er Mors-Thy bare for dygtige. Så en plus fem kan vi godt være tilfreds med, siger cheftræner Stefan Madsen efter kampen. Se hele interviewet med Stefan Madsen: Aalborg Håndbold kom godt fra start Aalborg Håndbold startede kamp stærkt var hurtigt foran 1-4 og 13-7, og det lignede dermed en nem opgave for aalborgenserne, men Mors Thy kom stærkt tilbage, og stillingen efter 1. halvleg var 11-14 til Aalborg Håndbold. Cheftræner Stefan Madsen startede med både Mikkel Hansen, Aron Palmarsson og Lukas Sandell, men efter 7-13-føringen blev de tre stamspillere sparet. Mads Hoxer startede derimod på bænken og kom først på banen efter cirka 15 minutters spil. Det blev da også kun til en enkelt scoring i de første halv samt en advarsel og tre misbrugte forsøg. Mors-Thy fulgte godt med Fra anden halvlegs start var Hansen, Palmarsson og Sandell tilbage i Aalborg-bagkæden, hvor Mors-Thy kom godt fra start og halede ind på topholdet og fik reduceret til 13-14, inden Aalborg Håndbold igen fik scoret. Selvom Mors-Thy gjorde, hvad de kunne for at følge med, så var det ikke nok for hjemmeholdet – Aalborg Håndbold fortsatte med at føre med et til tre mål. Ligesom i 1. halvleg kom Mads Hoxer igen på banen efter knap 15 minutters spil, og det tog ham ikke lang tid at score sit andet mål i kampen. Han fik da også scoret to mål mere og tilragede sig ligeså en to minutters udvisning. Mors-Thy kom aldrig helt op på siden af Aalborg Håndbold og måtte se sig besejret med 26-31. - Jeg tror, vi fører mere eller mindre hele kampen og føler i store perioder, at vi har godt styr på det, og så har vi nogle perioder, hvor de lige får scoret et par hurtige mål, men overordnet set, føler jeg, at vi har okay styr på det, lyder det fra Mads Hoxer umiddelbart efter kampen. Se interview med Mads Hoxer efter kampen: Aalborg bliver på 1. pladsen Med sejren bevarer Aalborg Håndbold duksepladsen i ligaen, selvom GOG skulle gå hen og vinde sit opgør mod Nordsjælland. Mors-Thy forbliver dog under de otte eftertragtede slutspilspladser, hvor de i en skrivende stund fortsat har fire point op til Ribe-Esbjerg, som i denne runde møder SønderjyskE. Næste kamp for Aalborg Håndbold er på tirsdag, hvor de skal en tur til Holstebro, mens Mors-Thy skal til Skjern om onsdagen. Til januar drager det danske herrelandshold til Sverige for at spille VM. Her både Mikkel Hansen og Henrik Møllgaard selvskrevet, mens det er mere usikkert, om Mads Hoxer får en plads i truppen.

Opsummering:
Normalt møder håndboldpublikummet op for at se Mikkel Hansen, når Aalborg Håndbold spiller, men lørdag var det en nordjyde, der var i fokus på den gamle hjemmebane i Mors-Thy.